Месяца марта в 5-й день

Преподобномученика Феофана, диакона

Тропарь, глас 4:


Мирскаго мятежа удалився,/ во обитель иноческую вселился еси,/ идеже, диаконскаго чина удостоився,/ подвигом добрым подвизался еси./ Во дни же гонений на Церковь Русскую/  темничныя узы и работы горькия Христа ради претерпев,/ твердость во исповедании веры явил еси./ Темже ныне, во обителех Небесных пребывая/ и с лики ангельскими Богу предстоя,/ поминай нас, любовию чтущих тя,/ Феофане преподобне, отче наш.    

Кондак, глас 5:

Вышняго блаженства взыскуя,/ преподобномучениче Феофане диаконе,/ подвигом добрым подвизался еси,/ в годину же лютых гонений,/ любовь и верность Христу сохранив,/ в радость Господа твоего вшел еси./ Сего ради прилежно молим тя:/ Отечеству нашему мир испроси/ и душам нашим велию милость.

Молитва


О, святый преподобномучениче Феофане приснопамятне, воине Христов добропобедный, Церкве Русския верный сыне! 

Ты, первее труды постническими душу твою желая очистити, во обитель иноческую вселился еси, идеже усердно подвизався, демонская ополчения посрамил еси. В годину же гонений безбожных, терпением мужески облекся и многия страдания и лишения претерпев, яко благий раб и верный, в радость Господа твоего вшел еси.


О, преподобне и достохвальне страдальче! Моли тепле Всеблагаго Господа нашего Иисуса Христа, да утвердит Православную веру во Отечестве нашем, да поможет пастырем подвигом добрым подвизатися, иноком обеты монашеския сохраняти. Нам же, любовию подвиг твой почитающим и к заступлению твоему прибегающим, испроси покаяние и прощение грехов, терпение в скорбех и болезнех, да во всяком чине и звании Господеви благоугодим и во всех обстояниих на Него Единаго надежду возложим. Емуже подобает всякая слава, честь и поклонение со Отцем и Святым Духом ныне и присно и во веки веков. Аминь.

